लाहौर व कराची में आत्मघाती हमला, 15 मरे  
प्रतिबंधित आतंकवादी संगठन तालिबान के एक गुट फिदायीन-ए-इस्लाम ने लाहौर विस्फोट की जिम्मेदारी ली है।
लाहौर में मंगलवार को एक समूह को निशाना बनाकर किए गए आत्मघाती हमले में चार पुलिसकर्मी सहित कम से कम 13 लोगों की मौत हो गई और 50 अन्य घायल हो गए।   इसी तरह, कराची में एक पुलिस वैन में हुए आत्मघाती विस्फोट में कम से कम दो लोगों को जान गंवानी पड़ी।   प्रतिबंधित आतंकवादी संगठन तालिबान के एक गुट फिदायीन-ए-इस्लाम ने लाहौर विस्फोट की जिम्मेदारी ली है।    पाकिस्तान टीवी के मुताबिक यह विस्फोट पुराने लाहौर शहर के घनी आबादी वाले भट्टी गेट पर हुआ। पुलिस ने विस्फोट की पुष्टि की है और आशंका जताई है कि मरने वालों की संख्या में वृद्धि हो सकती है।  संत दाता गंज बख्श की 967वीं वर्षगांठ के मौके पर यह समूह इकट्ठा हुआ था।  उधर कराची शहर में मंगलवार की शाम एक पुलिस वैन में हुए आत्मघाती विस्फोट में कम से कम दो लोगों की मौत हो गई और पांच से अधिक लोग घायल हो गए।  समाचार एजेंसी सिन्हुआ के मुताबिक शहर के मालिर क्षेत्र में पुलिस मोबाइल वैन में विस्फोट होने के बाद उसमें आग लग गई।  समाचार चैनल जियो न्यूज के मुताबिक यह विस्फोट कला बोर्ड क्षेत्र में एक निजी वाहन में हुआ।  यह विस्फोट इतना भारी था कि आसपास की इमारतों के कांच टूट गए।  कराची के पुलिस अधिकारी फैयाज लेघारी ने कहा कि विस्फोटक एक मोटरसाइकिल में बांधे गए थे।